མགོན་སྐྱབས་ཀྱིས་མ་རབས་ཀྱི་སྤྲོ་སྣང་དང་བཅས་ནོར་ཁྱུ་བཞུར་ཐལ།གཡོག་པོ་གཉིས་ཀ་མྱུར་དུ་རྒྱུགས་ཤིག་ཅེས་བཀའ་བསྒོས་བྱུང་།ངས་ཨེ་བདེན་ནམ་སྙམ་སྟེ་ལྟ་ཙམ་བྱས་པ་ན།ནོར་ཁྱུས་ཀྱང་ང་རང་ཕམ་ཟིན་པ་ཤེས་རྟོགས་བྱུང་སྟེ་ཆེད་དམིགས་ཀྱིས་བསྙད་བརྐོ་བ་ལྟར་མར་ཕྱོགས་ཀྱི་ལུང་བ་མདའ་རུ་ཆུ་བཞུར་བ་ལྟར་འགྲོ་ཡིན་འདུག་པས་ང་རང་མགོན་སྐྱབས་དང་ནོར་ཁྱུའི་སྟེང་ལ་ཞེ་གཏིང་ནས་ཚིག་པ་ཞིག་ཟ་བཞིན་ལྷ་མོའི་རྗེས་འབྲངས་ནས་འགྲོ་དགོས་བྱུང་།དོན་ངོ་མ་བཤད་ན་ང་རང་ནོར་རྫིར་འགྲོ་བར་ཚིག་པ་ཟོས་པ་མིན་ཏེ།ཡིན་རྒྱུ་ནི་རྣམ་རྒྱལ་སྐྱབས་ཀྱིས་རིག་པ་ཚད་པ་དེ་དང་མགོན་སྐྱབས་ཀྱིས་གཡོག་པོ་ཞེས་བཀའ་ཕབ་པའི་ཚིག་དེར་སྙིང་མ་དགའ་བ་རེད།ཡིན་ཡང་ཚིག་ཁ་ནས་ཤོར་བར་འཛིན་ཐབས་ཅི་ཡོད།ཚིག་ཐོག་ནས་མི་འདུག་པའི་མི་དེ་རིགས་ནི་ཕོ་རྒོད་ཀྱི་ལ་རྒྱ་མེད་པའི་མི་ཐ་ཤལ་རིགས་རེད།ང་རང་ནི་སྐྱེས་ཕོ་རབ་ཅིག་ཡིན་པས་ཚིག་ཐོག་ནས་སྡོད་དགོས་པ་རེད།